b'\n_START_ARTICLE_\nKleopatra (opera)\n_START_PARAGRAPH_\nKleopatra je opera v dveh dejanjih (devetih slikah) Danila \xc5\xa0vare. Libreto si je po zgodovinskih virih spisal sam. To je na\xc5\xa1a prva opera, v kateri je tematika vezana na zgodovino, ki ni slovenska. Skladatelj je klavirski izvle\xc4\x8dek dokon\xc4\x8dal jeseni 1937, nato je delo harmoni\xc4\x8dno obdelal v letih 1938 - 1940. Glavno skladateljevo vodilo pri komponiranju nove moderne opere je bilo, da pevcem nudi pevne in melodi\xc4\x8dne vloge, popolnoma v smislu belcanta, ki pa je preneseno v sodobnost. Krstna predstava je bila v ljubljanski Operi 11. maja 1940. Dirigent predstave je bil skladatelj, re\xc5\xbeiser Ciril Debevec, naslovno vlogo je interpretirala Valerija Heybal. Druga uprizoritev je bila pravtako na odru ljubljanske Opere; z njo je leta 1956 skladatelj po\xc4\x8dastil 35-letnico svojega umetni\xc5\xa1kega delovanja.\n_START_SECTION_\nPrva slika\n_START_PARAGRAPH_\nVelika dvorana v Kleopatrini pala\xc4\x8di v Aleksandriji._NEWLINE_Julij Cezar na pohodu v Egipt zaide v te\xc5\xbeave zaradi odpora kraljeve stranke, ki jo vodi dr\xc5\xbeavni namestnik Potinos. Slednji je varuh 14-letnega Ptolomeja III., ki je Kleopatrin brat in soprog obenem. Nekaj dni pred Cezarjevim prihodom Potinos sprevidi, da Kleopatra Ptolomeju zaradi svoje dr\xc5\xbeavni\xc5\xa1ke modrosti ne bo dopustila vladarske samostojnosti. Zato jo poskusi odstraniti, Kleopatro veli odvesti v pu\xc5\xa1\xc4\x8davo. Tam ji zagrozi s smrtjo, \xc4\x8de bi se \xc5\xa1e kdaj poskusila vrniti v Egipt. Ob Cezarjevem prihodu ga obi\xc5\xa1\xc4\x8de Potinos in mu pove, da se je Kleopatra odrekla kroni in zbe\xc5\xbeala iz Egipta. Zato ga prosi, naj potrdi Ptolomeja za edinega kralja Egipta. Cezar \xc5\xbee skoraj privoli, ko mu prinese Apolodor v dar perzijsko preprogo, iz katere odvijejo v nji skrito \xc5\xbeensko - Kleopatro. Cezar odslovi Potinosa, Kleopatra pa mu razlo\xc5\xbei svojo usodo in ga zaprosi za\xc5\xa1\xc4\x8dite. Cezar ji jo obljubi.\n_START_SECTION_\nDruga slika\n_START_PARAGRAPH_\nKleopatrina soba v isti pala\xc4\x8di._NEWLINE_Potinos \xc4\x8daka v zasedi kraljico. \xc5\xbdeli jo ubiti, saj bi le tako iz\xc5\xa1el iz zagate, v katero ga je pahnila njena vrnitev. Dru\xc5\xbeici Karmian in Eiris prideta s kraljico in jo li\xc4\x8dita za Cezarjev obisk. Kleopatra opazi izza zavese skritega Potinosa in br\xc5\xbe se ji porodi ma\xc5\xa1\xc4\x8devalna misel, ko ji su\xc5\xbenja poda bodalo. Vtem vstopi Cezar, kateremu Kleopatra razkrije na\xc4\x8drt o veli\xc4\x8dastnem rimskem cesarstvu, ki naj bi obsegalo tudi Egipt. Potinosa pa mu prika\xc5\xbee kot najnevarnej\xc5\xa1ega nasprotnika tej ideji. Cezar ne verjame v nevarnost, zato se Kleopatra pribli\xc5\xbea zavesi in bliskoma zabode za njo skritega Potinosa. S tem prepri\xc4\x8da Cezarja, da je bila zarota namenjena njemu, in dose\xc5\xbee, da jo Cezar prizna za edino vladarico Egipta. Kleopatra mu ponudi egiptovsko krono in Cezar se vda njeni lepoti.\n_START_SECTION_\nTretja slika\n_START_PARAGRAPH_\nRim. Pro\xc4\x8delje senata. Veliko stopni\xc5\xa1\xc4\x8de._NEWLINE_Cezar po porazu Potinosovih \xc4\x8det slavi v Rimu triumf. Med sprevodom mu ponudi Mark Antonij zlat venec z belim trakom, znak rimskih imperatorjev, ki ga Cezar odkloni. Sledi veliko slavje.\n_START_SECTION_\n\xc4\x8cetrta slika\n_START_PARAGRAPH_\nDvorana pala\xc4\x8de v Rimu mesec dni pozneje. Mar\xc4\x8deve ide._NEWLINE_Kleopatra pri\xc4\x8dakuje v pala\xc4\x8di Cezarja, namenjenega v senat, da bi tam sprejel cesarsko krono. Sama je polna zlih slutenj. Imela je videnje, v katerem so orli izkljuvali Cezarju srce. Vtem \xc5\xbee pride Cezar in Kleopatra ga vneto prosi, naj ne hodi v senat, \xc4\x8de\xc5\xa1 da ga tam \xc4\x8daka smrt. Tudi Cesar ni brez hudih slutenj, saj se spomni njemu prerokovih besed, naj se boji mar\xc4\x8devih id. Zato omahuje, a ker so v njegovi dru\xc5\xbebi tudi senatorji zarotniki z Decimom Brutom na \xc4\x8delu, ga pregovorijo, naj ne odstopi od za\xc4\x8drtane poti v senat.\n_START_SECTION_\nPeta slika\n_START_PARAGRAPH_\nPompejevo stebri\xc5\xa1\xc4\x8de._NEWLINE_\xc5\xa0tirje glavni zarotniki z Markom Brutom naredijo odlo\xc4\x8dilni korak in Cezarja ubijejo. Njihovo zarotni\xc5\xa1ko dejanje se zlije s slavospevi, ki jih poje ljudstvo Cezarju.\n_START_SECTION_\n\xc5\xa0esta slika\n_START_PARAGRAPH_\nDvorana pala\xc4\x8de v Rimu._NEWLINE_Kleopatra pri\xc4\x8dakuje Cezarjeve vrnitve iz senata, a namesto njega pride vojak s sporo\xc4\x8dilom, da je Cezar mrtev. Te besede hudo prizadenejo Kleopatro, ki ho\xc4\x8de k mrtvemu vladarju, toda Apolodor jo zadr\xc5\xbei, \xc4\x8de\xc5\xa1 da zarotniki krivijo prav njo, da je netila Cezarjevo \xc4\x8dasti\xc5\xbeeljnost. Dopove ji, da se mora nemudoma vrniti v Egipt, ki se bo moral zdaj \xc5\xa1e odlo\xc4\x8dneje boriti za svojo samostojnost. Kleopatra se vda in odkrito prizna, da bo odslej brez Cezarjeve pomo\xc4\x8di boj za Egipt te\xc5\xbeji, vendar zaupa egiptovskim bogovom.\n_START_SECTION_\nSedma slika\n_START_PARAGRAPH_\nNa krovu Kleopatrine ladje v zalivu pred Tarzosom._NEWLINE_Antonij je postal novi triumvir in je prevzel nalogo, da ujame Kleopatro in s tem re\xc5\xa1i Egipt za rimsko vladavino. Ker se je ravno mudil v Mali Aziji, pokli\xc4\x8de Kleopatro v Tarzos. Kraljica povabi Antonija na razko\xc5\xa1no slavje na svoji ladji. Antonij hitro podle\xc5\xbee ob prvem pogledu Kleopatrinim \xc4\x8darom in njeni oblasti.\n_START_SECTION_\nOsma slika\n_START_PARAGRAPH_\nEgipt._NEWLINE_Antonij pre\xc5\xbeivi dve leti s Kleopatro in ji podari ve\xc4\x8d rimskih provinc, ne mene\xc4\x8d se za pozive triumvirov in senata. Rim zato \xc4\x8dedalje glasneje terja vojno z Egiptom in Apolodor pregovori Kleopatro, naj odstrani Antonija. Kraljica po hudih dvomih privoli in sklene zastrupiti Antonija s pomo\xc4\x8djo ogrlice, ki bi mu jo spustila v vino. Pri ve\xc4\x8derji \xc5\xbee nese Antonij zastrupljeno \xc4\x8da\xc5\xa1o k ustom, ko prispe vest, da je Rim napovedal Kleopatri vojno. Antonij veli sklicati legije in ho\xc4\x8de piti na zdravje kraljici Rima in Egipta, a Kleopatra mu izbije \xc4\x8da\xc5\xa1o iz rok in mu ponudi svoja usta. Glavni poveljnik Enobarbos naznani, da so legije zapustile Antonija. Antonij sklene navkljub vsemu s Kleopatro do smrti voditi boj z Rimom.\n_START_SECTION_\nDeveta slika\n_START_PARAGRAPH_\nVelika dvorana v Kleopatrini pala\xc4\x8di._NEWLINE_Antonij je pora\xc5\xbeen, vsa pogajanja z Oktavijem za njegovo in Kleopatrino \xc5\xbeivljenje ostanejo brez uspeha. Preostane mu samo \xc5\xa1e beg. Su\xc5\xbeenj Eros mu pove, da se je kraljica \xc5\xbee predala Oktaviju. Antonij zahteva od su\xc5\xbenja, naj ga zabode. Ko pa zvesti su\xc5\xbeenj raj\xc5\xa1i pokon\xc4\x8da sebe, pograbi Antonij svoj me\xc4\x8d in se sam zabode. Ranjenemu ljubimcu Eiris im Karmian povesta, da je kraljica brez uspeha posredovala pri Oktaviju. Potem ko vstopi Kleopatra, Antonij izdihne v njenih rokah. Kleopatra spozna, da je vsaka nadaljnja borba z Rimom brezuspe\xc5\xa1na, zato si, odeta v kraljevski ornat, na prsi pritisne strupeno ka\xc4\x8do.'